አገሪቱንና ሕዝቡን ከገቡበት ማጥ ውስጥ ማውጣት የሚቻለው በአስቸኳይ ጊዜ አዋጅ ወይም የፀጥታ ኃይሎችን በማሠለፍ አይደለም፡፡ ትክክለኛው የችግሩ ቁልፍ የሕዝብን ጥያቄ መመለስ ነው፡፡ መልሱ ደግሞ አንድና አንድ ብቻ ነው፡፡ ለሕግ የበላይነት ተገዝቶ የተዘጋጋውን የፖለቲካ ምኅዳር በሩን ወለል አድርጎ መክፈት፡፡ የአገሪቱ የፖለቲካ ኃይሎችም ሆኑ እያንዳንዱ ዜጋ በነፃነት የሚንቀሳቀስበት የፖለቲካ ዓውድ ሲኖር፣ ለዴሞክራሲያዊ ሥርዓት ትክክለኛ ዕርምጃ ይሆናል፡፡ ኃላፊነት የሚሰማቸው ዜጎች ሕጋዊውን መንገድ ተከትለው በሰላም የፖለቲካ ተሳትፎ ሲያደርጉ፣ ፓርቲዎች በነፃነት ሲንቀሳቀሱ፣ የፌዴራልም ሆነ የክልል መንግሥታት ከሕዝብ በታች ሆነው በሕገ መንግሥቱ ዋስትና ያገኙ መሠረታዊ መብቶችን ሲያከብሩ ድንጋይ መወርወር፣ ንብረት ማውደምና ነጋ ጠባ መሞት ይቆማል፡፡ በስሜታዊነት ከመነዳት በምክንያታዊነት መነጋገር ይቻላል፡፡ የመንግሥት ሥልጣን ግልጽና ተጠያቂነት ያለበትና ማንኛውም ባለሥልጣን ሥልጣኑ ልጓም የተበጀለት ሲሆን፣ የሕግ የበላይነት በተግባር ይረጋገጣል፡፡ በሌላ በኩል ለዴሞክራሲያዊ ሥርዓት ግንባታ አስተዋጽኦ አለን የሚሉ ወገኖች ሕጋዊውንና ዴሞክራሲያዊውን መንገድ ይከተላሉ፡፡ ይህንን ጎዳና አንከተልም የሚሉ ደግሞ በሕዝብ ወንፊት ይንገዋለላሉ፡፡ ሕዝቡም ሆነ አገሪቱ የሚፈልጉት ሥልጡን ፖለቲካ ነው፡፡ አገርን እያመሱ መቀጠል ስለማይቻል፡፡ አገርንና ሕዝብን የሚያተራምሱ ታሪክ ይፋረዳቸዋል!
